Eskom kry nuwe raadArgieffoto: GCIS Die nuwe raad vir die kragvoorsiener Eskom is Saterdag aangekondig. Tyrone Seale, woordvoerder vir adjunkpres. Cyril Ramaphosa, het gesê dít kom na ŉ vergadering tussen Ramaphosa, pres. Jacob Zuma, Lynne Brown, minister van openbare betrekkinge, en Malusi Gigaba, minister van finansies, Vrydag om die dringende uitdagings by die maatskappy te bespreek. “Eskom is noodsaaklik vir die Suid-Afrikaanse ekonomie. Dit is ŉ sleutel tot ekonomiese groei en sosiale transformasie en sy finansiële en operasionele posisie kan ŉ reuse-invloed op die land hê,” het Seale gesê. Die nuwe raad is Jabu Mabuza (voorsitter), Sifiso Dabengwa, Sindi Mabaso-Koyana, Mark Lamberti, Tshepo Mongalo, Malegapuru Makgoba, Busisiwe Mavuso, Nelisiwe Magubane, Rod Crompton, George Sebulela, Pulane Molokwane, Banothile Makhubela en Jacky Molisane. Die regering het aanbeveel dat Phakamani Hadebe met onmiddellike effek as die waarnemende hoof aangestel word. “Dié raad is aangekondig om alle Eskom-beamptes wat aantygings van korrupsie en ander oortredings in die gesig staar onmiddellik te verwyder. Dit sluit Matshela Koko en Anoj Singh in,” het Seale gesê. Die regering het ŉ beroep gedoen op enigeen wat bewyse het van onregmatige optrede om daarmee na vore te kom. Ramaphosa het gesê hulle is vol vertroue dat die ingryping die belangrike bydrae wat Eskom tot die ekonomie lewer sal herstel. “Ons is vasbeslote om aandag te gee aan die skade wat reeds aangerig is en die kragvoorsiener op ŉ nuwe pad van effektiwiteit en integriteit te plaas,” het Ramaphosa gesê.